Sophie Elise

Sofie Steen Isachsen (født 1994), kjent som Sophie Elise, er en norsk forretningsdrivende influenser og tidligere blogger. Hun har gitt ut tre selvbiografiske bøker samt fem sanger. Isachsen låner navnet sitt til varemerkene Glöd og The Shade.
Isachsens liv ble fulgt i dokusåpen Bloggerne (2014–2016; 2021) på TV 2 Livsstil og TV 2 Sumo. Hun fikk senere egne serier på kanalen; Sophie Elises verden (2018–2020) og Sophie Elise tester Norge (2019). Isachsen vikarierte for Marte Bratberg som programleder i God kveld Norge (2021–2022) sammen med Niklas Baarli. Hun deltok på den sjette sesongen av Farmen kjendis i 2021 hvor hun endte på 6.-plass i finaleuken.
Hun ga ut singelen «Lionheart» i 2014. Den lå én uke som nummer 12 på VG-lista og nådde platinastatus. Isachsen ble tildelt prisene «Årets blogger» og «Folkets favoritt» i Vixen Blog Awards 2015. Samme år ble hun kåret som «Mektigste kvinne i norske medier» av nettstedet Medier24. Hun ble tildelt prisen «Årets business» i Vixen Influencer Awards 2019.
Isachsen livnærte seg i mange år av sin blogg, som dreier seg om henne som person, hennes hverdag, sminketips, klær og tilbehør. I tillegg tok hun opp samfunns- og miljømessige spørsmål. Isachsen har blogget om hvordan hun har endret på bryster, bakende, underliv, nese, lepper, hudfarge, hårfarge, hårlinje og mer. I januar 2020 kunngjorde Isachsen at hun skulle slutte å blogge.
Karakteren til bloggeren Sophie Elise Isachsen i tegneseriestripa Nobelkomiteen ble tilbudt jobb (i Den Norske Nobelkomite).
Hun driver virksomheten gjennom selskapet Sophie Elise AS som ble stiftet 6. januar 2016. Isachsen er styreleder og daglig leder. Selskapet har hatt en omsetning i perioden 2016–2018 på 3,6, 4,8 og 4,2 millioner kroner. I samme periode er utbyttet på 2,1, 1,2 og 3,5 millioner.
De siste årene har Isachsen drevet forretning med sitt selvbrunings, kosmetikk og -hudpleiemerke «Glöd», solbrillemerket «The Shade», egen bokklubb «Litt Sophie» i samarbeid med Strawberry Publishing, og de to strikkekolleksjonene «Skappel X Sophie Elise» i samarbeid med Skappelstrikk. I tillegg har hun forfattet og gitt ut tre selvbiografiske bøker på Cappelen og Pilar Forlag.
Isachsen har også drevet flere podcaster med sin tidligere venninne Fetisha Williams. Først Status i 2019, og deretter de to podcastene Sophie Elise & Fetisha (NRK, 2022-2023 og Acast, 2023). I tillegg har Isachsen gjestet utallige podcaster som Big Five, Sommer i P2, The Kåss Furuseths, 730, Snakk om sex med Kaveh Rashidi, Ida med hjertet i hånden, G-punktet, Kontoret, Må på behandling og Topp 3 med Mads & Rasmus. Etter å ha drevet podcasten Sophie Elise - snart mamma bak betalingsmur på Podme, driver hun nå podcasten Sophie Elise Podcast betalingsfri via Roe Studio, begge i 2024.
Firmaet Sophie Elise AS ble tildelt prisen Gullbarbie av Press – Redd Barna Ungdom i februar 2021 for sitt «unødvendige fokuset på seksualisering og kropp i reklameinnhold». Lederen i organisasjonen, Lea Mariero, mente at dette hadde vært skadelig for barn og unges psykiske helse.
Isachsen publiserte i februar 2023 et Instagram-bilde hvor hun poserte sammen med Nora Haukland; sistnevnte holdt en liten pose med hvitt pulver. Kringkastingsrådet mottok i den forbindelse over 4 000 klager på NRKs podkast-samarbeid med Sophie Elise, og ble et tema på Debatten i episoden «Vil fjerne Sophie Elise fra NRK». Samarbeidet ble avsluttet i mars 2023.
Isachsen uttalte seg for første gang 26. juni 2023 om det nevnte Instagram-bildet i «Sommer i P2» på NRK.
Etter å ha vært innlagt på rehabilitering for avhengighet i 2022 uttrykket hun på Instagram støtte til rusreformen foreslått av Erna Solbergs regjering. Isachsen opplyste at hun stemte på Venstre i kommunestyre- og fylkestingsvalget 2023, grunnet engasjement for «dyrevern, miljø og nestekjærlighet».
I november 2023 annonserte Isachsen at hun var gravid, med termin i april 2024.
Utdrag over deltakelser i ulike TV-programmer:
Wikiquote: Sophie Elise – sitater